חוק להסדר ההימורים בספורט (תיקון מס' 12), התשע"ח-2017 
הצעת חוק ממשלתית, הכנסת ה-20
פורסם: ספר החוקים, חוברת 2678, עמ' 88, 2017-12-31T00:00:00+02:00
בחוק להסדר ההימורים בספורט (תיקון מס' 7 – הוראת שעה) נקבעו תיקונים הנוגעים להעברת כספי תמיכת המועצה להסדר ההימורים בספורט ישירות לאגודות הספורט ולמועדוני הספורט ולא דרך ארגוני הספורט וכן נקבע כי נושאי משרה באגודות ובמועדונים יעברו הכשרה כתנאי לקבלת התמיכה; שר התרבות והספורט יקבע את סוגי הפעילות והשירותים שלגביהם ניתן לעשות שימוש בכספי התמיכה; תיקון לעניין תקצוב למניעת אלימות וגזענות בספורט; נוהלי חלוקת התמיכות יפורסמו גם באינטרנט לצורך הגברת השקיפות.
החוק שהתקבל הפך את הוראת השעה שתוקפה היה לשלוש שנים להוראה קבועה, וכן נוסף הסדר לפיו אגודת ספורט או מועדון ספורט רשאים להמחות מראש בהסכם את הזכות לסכומים שהם זכאים להם כתמיכה מהמועצה לארגון ספורט, בהתקיים תנאים מסוימים וביניהם עמידה באמות מידה למימון מקדים וכן עמידה בתקרת המחאה מסוימת מתוך התמיכה הצפויה לכלל האגודות והמועדונים המקבלים שירותים מאותו ארגון ספורט.